B ปี 64 พลิกกำไร 129 ลบ. หลังมุ่งโฟกัสธุรกิจ “โลจิสติกส์สีเขียว-ยูทิลิตี้”
B ปี 64 พลิกกำไร 129 ลบ. หลังมุ่งโฟกัสธุรกิจ "โลจิสติกส์สีเขียว-ยูทิลิตี้" ส่งซิกปี 65 รายได้โตต่อเนื่อง มั่นใจธุรกิจ Green Logistics-สาธารณูปโภคยังเป็นตัวหนุน
28 ก.พ. 2565

นางสาวสุทธิรัตน์ ลีสวัสดิ์ตระกูล รองประธานกรรมการ บริษัท บี จิสติกส์ จำกัด (มหาชน) หรือ B เปิดเผยว่า ผลการดำเนินงานบริษัทและบริษัทย่อยงวดปี 2564 บริษัทพลิกมีกำไรสุทธิ 129 ล้านบาท เพิ่มขึ้นจำนวน 186.48 ล้านบาท เมื่อเทียบกับงวดเดียวกันของปีก่อนขาดทุนสุทธิ 57 ล้านบาท มีอีบิทด้า (EBITDA) จำนวน 264.8 ล้านบาท เมื่อเทียบกับงวดเดียวกันปีก่อน 0.095 ล้านบาท เพิ่มขึ้น 264.70 ล้านบาท ขณะที่บริษัทฯ มีรายได้รวมสำหรับปี 2564 อยู่ที่ 360.89 ล้านบาท เพิ่มขึ้น 11.35 ล้านบาท หรือ 3%  เมื่อเทียบกับงวดเดียวกันของปีก่อนที่มีรายได้รวม 349.54 ล้านบาท
โดยในปี 2564 บริษัทฯ มีกำไรจากการแบ่งส่วนกำไรจากบริษัทร่วม ซึ่งได้แก่ บริษัท เดอะ เมกะวัตต์ จำกัด , GA Power Pte. Ltd และ บริษัท ซีพีเอส ชิปปิ้งแอนด์โลจีสติกส์ จำกัด จำนวนรวม 42 ล้านบาท จากปีก่อนหน้านี้บริษัทฯ ขาดทุนจากเงินลงทุนในบริษัทร่วม จำนวน 12.75 ล้านบาท
“ถือเป็นครั้งแรกในรอบหลายปีที่ B พลิกมีกำไรสุทธิในงวดปี 2564 เป็นการทุบสถิตผลประกอบการก็ว่าได้ตั้งแต่ปี 2561 เราขาดทุน 49 ล้านบาท ปี 2562 ขาดทุน 28 ล้านบาทและปี 2563 ขาดทุน 57 ล้านบาท ซึ่งการพลิกมีกำไรรอบนี้เป็นผลจากที่กลุ่ม B ปรับโครงสร้างองค์กรและโครงสร้างธุรกิจในกลุ่มใหม่ โดยโฟกัสธุรกิจ Green Logistics และ Green Utilities รวมทั้งล่าสุดบริษัทร่วมทุนของเราก็มีแผนที่เข้าไปลงทุนในสินทรัพย์ดิจิตอล ซึ่งทุกธุรกิจที่เราเข้าไปลงทุนเป็นกลุ่มที่มีอนาคต โตตามเทรนด์โลก” นางสาวสุทธิรัตน์ กล่าว
สำหรับแนวโน้มผลการดำเนินงานในปี 2565 บริษัทฯ คาดว่ารายได้จะเติบโตอย่างต่อเนื่องทั้งในส่วนของธุรกิจหลักคือ ธุรกิจโลจิสติกส์ที่มุ่งเป็น Green Logistics และธุรกิจสาธารณูปโภคทั้งกลุ่มพลังงานทางเลือกและธุรกิจจำหน่ายน้ำดิบ รวมทั้งธุรกิจอื่นๆ ที่กลุ่ม B ได้เข้าไปลงทุนเพื่อต่อยอดและสร้างมูลค่าเพิ่มให้กับบริษัท ต่างก็เริ่มทยอยส่งส่วนแบ่งกำไรกลับเข้ามา สะท้อนให้เห็นถึงวิสัยทัศน์การลงทุนของบริษัทที่โฟกัสในธุรกิจที่อยู่ในเทรนด์ของโลก และมีแนวโน้มเติบโตที่ดี ซึ่งในปี 2565 บริษัทฯ คาดว่าผลประกอบการทั้งกำไร และรายได้จะเติบโตไปในทิศทางเดียวกัน